“Jismoniy tarbiya va sport” yagona axborot tizimini yaratish chora-tadbirlari to‘g‘risida

Vazirlar Mahkamasining “2019 — 2023-yillar davrida O‘zbekiston Respublikasida jismoniy tarbiya va ommaviy sportni rivojlantirish konsepsiyasini tasdiqlash to‘g‘risida” 2019-yil 13-fevraldagi 118-son qaroriga muvofiq sportchilar, trenerlar, jismoniy tarbiya o‘qituvchilari (yo‘riqchilari) haqidagi ma’lumotlar, ta’lim tashkilotlari o‘quvchilari va talablarining sport fanlari bo‘yicha topshirgan sinov imtihonlari natijalarini tizimlashtirish, shuningdek, respublikadagi jismoniy tarbiya-sog‘lomlashtirish va sport inshootlari to‘g‘risidagi ma’lumotlarning tizimli monitoringini olib borish, bunday ma’lumotlar bilan almashish va ularni tahlil qilish maqsadida Vazirlar Mahkamasi qaror qiladi:
 1. O‘zbekiston Respublikasi Jismoniy tarbiya va sport vazirligi, Axborot texnologiyalari va kommunikatsiyalarini rivojlantirish vazirligi, tasarrufida ta’lim tashkilotlari hamda jismoniy tarbiya-sog‘lomlashtirish va sport inshootlari bo‘lgan vazirliklar va idoralarning sportchilar, trenerlar, jismoniy tarbiya o‘qituvchilari (yo‘riqchilari) haqidagi ma’lumotlar, ta’lim tashkilotlari o‘quvchilari va talablarining sport fanlari bo‘yicha sinov imtihonlarining tizimlashtirilgan natijalari, shuningdek, respublikadagi jismoniy tarbiya-sog‘lomlashtirish va sport inshootlari to‘g‘risidagi ma’lumotlarni o‘z ichiga olgan “Jismoniy tarbiya va sport” yagona axborot tizimini (keyingi o‘rinlarda Yagona tizim deb ataladi) yaratish haqidagi taklifiga rozilik berilsin.
 2. Quyidagilar:
 Yagona tizim idoraviy mansubligi va mulkchilik shaklidan qat’iy nazar, davlat va nodavlat maktabgacha ta’lim, umumiy o‘rta ta’lim, kasb-hunar ta’limi, oliy ta’lim tashkilotlarida, shuningdek, maktabdan tashqari sport ta’limi tashkilotlarida (keyingi o‘rinlarda ta’lim tashkilotlari deb ataladi) joriy qilinishi;
 O‘zbekiston Respublikasi Jismoniy tarbiya va sport vazirligining “Sertifikatlashtirish va kompyuterlashtirish markazi” davlat korxonasi (keyingi o‘rinlarda Sertifikatlashtirish va kompyuterlashtirish markazi deb ataladi) tomonidan sportchilarni ro‘yxatga va ularning faoliyatini hisobga olish bo‘yicha “Skm sportsmen”, trenerlar haqidagi ma’lumotlar bazasi yuritilishini ta’minlovchi “Skm trener” hamda respublikadagi jismoniy tarbiya-sog‘lomlashtirish va sport inshootlarini pasportlashtirishni ta’minlovchi “Skm sportinshoot” kichik axborot tizimlarini o‘z ichiga olgan “Skm tizim” axborot tizimi (keyingi o‘rinlarda AT deb ataladi) ishlab chiqilgani ma’lumot uchun qabul qilinsin.
 3. Quyidagilar Yagona tizimning asosiy vazifalari etib belgilansin:
 sportchilar, trenerlar, ta’lim tashkilotlarining jismoniy tarbiya o‘qituvchilari (yo‘riqchilari), shuningdek, respublikadagi jismoniy tarbiya-sog‘lomlashtirish va sport inshootlari haqidagi ma’lumotlarning tizimli monitoringini olib borish, bunday ma’lumotlar bilan almashish va ularning tahlil qilinishini ta’minlash;
 ta’lim tashkilotlari o‘quvchilari va talabalarining sport fanlari bo‘yicha sinov imtihonlarini topshirish natijalarini tahlil qilish;
 sportchilar, trenerlar va respublikadagi jismoniy tarbiya-sog‘lomlashtirish hamda sport inshootlarini ro‘yxatga va faoliyatini hisobga olish;
 www.sport.uz yagona ma’lumotlar portalida joylashtiriladigan sportchilar, trenerlar, ta’lim tashkilotlarining jismoniy tarbiya o‘qituvchilari (yo‘riqchilari) hamda respublikadagi jismoniy tarbiya-sog‘lomlashtirish va sport inshootlari to‘g‘risidagi ma’lumotlarning dolzarbligini ta’minlash, shuningdek, ma’lumotlar O‘zbekiston Respublikasi ochiq ma’lumotlar portaliga joylashtirilishini ta’minlash.
 4. Quyidagilar Yagona tizimni yaratish va joriy qilish chora-tadbirlarini moliyalashtirish manbalari etib belgilansin: 
 Sertifikatlashtirish va kompyuterlashtirish markazining o‘z mablag‘lari; 
 o‘z tasarrufida ta’lim tashkilotlari bo‘lgan vazirliklar va idoralarning budjetdan tashqari mablag‘lari; 
 tegishli ta’lim tashkilotlarining mablag‘lari; 
 xayriya mablag‘lari; 
 qonunchilikda taqiqlanmagan boshqa manbalar.
 5. O‘zbekiston Respublikasi Jismoniy tarbiya va sport vazirligi Axborot texnologiyalari va kommunikatsiyalarini rivojlantirish vazirligi bilan birgalikda:
 tegishli vazirlik va idoralarning ta’lim tashkilotlari kontingenti to‘g‘risidagi mavjud ma’lumotlar bazalari bilan integratsiyalashtirish hamda ma’lumotlar almashish hisobga olingan holda, Yagona tizimni yaratish bo‘yicha texnik topshiriqlar va texnologik xususiyatlarni, shuningdek, Yagona tizimning faoliyat ko‘rsatish tartibini ikki oy muddatda ishlab chiqsin va tasdiqlasin;
 Yagona tizimni tasdiqlangan texnik topshiriqlarga muvofiq 2019-yil 1-sentabrga qadar joriy qilsin va ishga tushirsin;
 Internet tarmog‘idan doimiy foydalanish va ma’lumotlarning belgilangan kvotalar doirasida axborot himoyasini ta’minlagan holda, www.sport.uz yagona axborot portalini bir oy muddatda “Uzinfocom” MChJning Davlat axborot tizimlarini yaratish va qo‘llab-quvvatlash bo‘yicha yagona integrator servyer maydonida joylashtirsin.
 6. O‘zbekiston Respublikasi Jismoniy tarbiya va sport vazirligi “O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUK bilan birgalikda yaratilayotgan Yagona tizimni ikki oy muddatda “Elektron hukumat” tizimining foydalaniluvchilarini identifikatsiya qilish yagona axborot tizimi, jismoniy va yuridik shaxslarning markaziy ma’lumotlar bazalari bilan integratsiyalashtirishni ta’minlasin.
 7. Quyidagilar:
 O‘zbekiston Respublikasi Jismoniy tarbiya va sport vazirligi — Yagona axborot tizimining yuritilishi, ushbu tizimga ma’lumotlar muntazam kiritilishi va ularning dolzarbligi ta’minlanishi monitoringini amalga oshiradigan davlat organi;
 Sertifikatlashtirish va kompyuterlashtirish markazi — Yagona tizimni ishlab chiquvchi va operator etib belgilansin.
 Yagona tizimni ishlab chiqishda:
 sportchilar, trenerlar va jismoniy tarbiya-sog‘lomlashtirish hamda sport inshootlari haqidagi ma’lumotlar bo‘yicha “Skm tizim” AT bilan avtomatlashtirilgan holda ma’lumotlar almashinuvi ta’minlansin;
 respublika ta’lim tashkilotlarining jismoniy tarbiya o‘qituvchilari (yo‘riqchilari) haqidagi ma’lumotlar bazasini, shuningdek, ta’lim tashkilotlari o‘quvchilari va talabalarining sport fanlari bo‘yicha sinov imtihonlari natijalarining tahlilini o‘z ichiga olgan alohida kichik tizim yaratilsin;
 respublika ta’lim tashkilotlarining jismoniy tarbiya o‘qituvchilari (yo‘riqchilari) tomonidan ta’lim tashkilotlari o‘quvchilari va talabalarining sport fanlari bo‘yicha sinov imtihonlari natijalarini, shuningdek, sport musobaqalari tashkilotchilari tomonidan sportchilarning musobaqalarda erishgan sport natijalarini www.sport.uz axborot portali orqali kiritish imkoniyati inobatga olinsin;
 sport maktablari o‘quvchi-sportchilarining bevosita trener-o‘qituvchilariga qonunchilikda belgilangan tartibda ustamalar belgilash huquqini beradigan sportdagi natijalarini www.sport.uz yagona axborot portalida hisobga olish va ular bilan tanishish imkoniyati ta’minlansin;
 sportchilar, trenerlar, ta’lim tashkilotlarining jismoniy tarbiya o‘qituvchilari (yo‘riqchilari), respublikadagi jismoniy tarbiya-sog‘lomlashtirish va sport inshootlari haqidagi ma’lumotlar www.sport.uz yagona axborot portalida, shuningdek, O‘zbekiston Respublikasi ochiq ma’lumotlar portalida joylashtirilishi ta’minlansin.
 8. O‘zbekiston Respublikasi Jismoniy tarbiya va sport vazirligi, Axborot texnologiyalari va kommunikatsiyalarini rivojlantirish vazirligi, Maktabgacha ta’lim vazirligi, Halq ta’limi vazirligi, Oliy va o‘rta maxsus ta’lim vazirligi, tasarrufida ta’lim tashkilotlari bo‘lgan vazirliklar va idoralar:
 vazirliklar va idoralar, shuningdek, ta’lim tashkilotlarining jismoniy tarbiya o‘qituvchilari (yo‘riqchilari) haqidagi ma’lumotlar hamda o‘quvchilarning (talabalar) sport fanlari bo‘yicha sinov imtihonlari natijalarini Yagona tizimga kiritish uchun mas’ul bo‘lgan tegishli mutaxassislari uchun seminarlar tashkil etilishini;
 Yagona tizimga ma’lumotlarni kiritishga mas’ul bo‘lgan jismoniy tarbiya o‘qituvchilari (yo‘riqchilari) va sport tadbirlari tashkilotchilari tegishli shaxslarining shaxsiy javobgarligi belgilanishini;
 Yagona tizimdagi ma’lumotlarni muntazam ravishda yangilab borish uchun o‘qituvchilar (yo‘riqchilar) va mas’ul shaxslarning Internet tarmog‘i, tegishli uskunalar va kompyuter texnikasidan foydalanish sharoitlarini;
 Yagona tizimning uzluksiz ishlashini va axborot xavfsizligini ta’minlash tadbirlari o‘tkazilishini ta’minlasin.
 9. O‘zbekiston Respublikasi Jismoniy tarbiya va sport vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov va O‘zbekiston Respublikasi jismoniy tarbiya va sport vaziri D.X. Nabiyev zimmasiga yuklansin.